b'\n_START_ARTICLE_\nViktorijino jezero\n_START_SECTION_\nGeologija\n_START_PARAGRAPH_\nV svoji geolo\xc5\xa1ki zgodovini je Viktorijino jezero do\xc5\xbeivelo veliko sprememb - od niza veliko manj\xc5\xa1ih jezer do sedanje plitve depresije. Geolo\xc5\xa1ka jedra vzeta iz dna jezera ka\xc5\xbeejo na to, da je Viktorijinego jezero od svojega nastanka popolnoma usahnilo vsaj trikrat. Ti izsu\xc5\xa1evalni cikli so verjetno povezani s preteklimi ledenimi dobami, ko se je koli\xc4\x8dina padavin globalno zmanj\xc5\xa1ala. Viktorijino jezero se je zadnji\xc4\x8d izsu\xc5\xa1ilo pred 17.300 leti in se za\xc4\x8delo ponovno polniti pred pribli\xc5\xbeno 14.700 leti. Geolo\xc5\xa1ko je Viktorijino jezero relativno mlado - staro okoli 400.000 let\n_START_SECTION_\nEkologija\n_START_PARAGRAPH_\nKot ekosistem ima jezero veliko te\xc5\xbeav.\n_START_SECTION_\nInvazivne vrste\n_START_PARAGRAPH_\nNilski ostri\xc5\xbe (Lates niloticus), ki so ga v jezero vlo\xc5\xbeili v 50. letih 20. stoletja, je uni\xc4\x8dil mnogo endemi\xc4\x8dnih vrst. Trenutno to ribo iztrebljajo s pretiranim ribolovom in po nekaterih poro\xc4\x8dilih se \xc5\xa1tevilo lokalnih vrst spet dviga._NEWLINE_Te\xc5\xbeave je povzro\xc4\x8dala tudi vodna hijacinta (Eichhornia crassipes), ki se je razmno\xc5\xbeila v pretiranih koli\xc4\x8dinah. Te\xc5\xbeavo so omejili z ril\xc4\x8dkarjem Neochetina eichhorniae.\n_START_SECTION_\nOnesna\xc5\xbeevanje\n_START_PARAGRAPH_\nGlavni vzrok onesna\xc5\xbeenosti Viktorijinega jezera je iztekanje odpadnih vod v jezero, odlaganje gospodinjskih in industrijskih odpadkov ter gnojenje in uporaba razli\xc4\x8dnih kemi\xc4\x8dnih \xc5\xa1kropiv okoli\xc5\xa1kih kmetij._NEWLINE_Pore\xc4\x8dje jezera je eno izmed najgosteje poseljenih pode\xc5\xbeelskih obmo\xc4\x8dij na svetu. Na njegovi obali je mno\xc5\xbeica mest: Kisumu, Kisii in Homa Bay v Keniji; Kampala, Jinja in Entebbe v Ugandi; Bukoba, Mwanza in Musoma v Tanzaniji. V teh mestih se nahaja veliko tovarn, ki odplake izpu\xc5\xa1\xc4\x8dajo direktno v jezero in njegove pritoke. Ta poseljena obmo\xc4\x8dja v reke izpu\xc5\xa1\xc4\x8dajo odpadne vode, kar pove\xc4\x8duje evtrofikacijo in tako omogo\xc4\x8dajo rast invazivne vodne hijacinte..\n_START_SECTION_\nZgodovina\n_START_PARAGRAPH_\nPrvi podatek o jezeru prihaja od arabskih trgovcev, ki so redno potovali proti notranjosti Afrike v iskanju zlata, slonovine, su\xc5\xbenjev in drugega dragocenega blaga. Odli\xc4\x8den zemljevid, imenovan Al Adrisi, je nastal okrog leta 1160. Jasno upodablja Viktorijino jezero in ga prikazuje kot izvir Nila._NEWLINE_Jezero so Evropejci prvi\xc4\x8d uzrli leta 1858, ko je britanski raziskovalec John Hanning Speke dosegel ju\xc5\xbeno obalo. Skupaj z Richardom Francisom Burtonom je Speke iz strate\xc5\xa1kih potreb britanske kolonialne uprave iskal izvir Nila. Speke je verjel, da je izvir na\xc5\xa1el v tem jezeru, \xc5\xbee ko je prvi\xc4\x8d uzrl njegova vodna prostranstva. Imenoval ga je po tedanji kraljici Zdru\xc5\xbeenega kraljestva Viktoriji. Spekeova predrznost, da je odkritje jezera na izvidni\xc5\xa1kem pohodu pripisal sebi, je Burtona, ki je v tem \xc4\x8dasu okreval ju\xc5\xbeneje ob bregovih Tanganji\xc5\xa1kega jezera, zelo razjezila. Razvil se je javen prepir, ki je poleg ostrih razprav med tedanjo znanstveno javnostjo zanetil tudi veliko zanimanje med drugimi raziskovalci, ki so neu\xc4\x8dakano \xc5\xbeeleli potrditi ali ovre\xc4\x8di Spekeovo odkritje._NEWLINE_Znanemu britanskemu raziskovalcu in misijonarju Davidu Livingstoneu je poskus spodletel. Dr\xc5\xbeal se je preve\xc4\x8d zahodno in tako vstopil v Kongov re\xc4\x8dni sistem. Spekovo odkritje je potrdil \xc5\xa1ele Ameri\xc4\x8dan Henry Morton Stanley, ki je jezero obplul in poro\xc4\x8dal o velikem odtoku prek slapov Rippon na severni obali. Na tem potovanju naj bi Stanley dolgo iskanega, pobitega in bolnega Livingstonea, ki je taboril ob jezeru, pozdravil z znamenitimi besedami:\xc2\xa0\xc2\xbbDr. Livingstone, predvidevam?\xc2\xab\n_START_SECTION_\nTransport\n_START_PARAGRAPH_\nOd 90-tih let prej\xc5\xa1njega stoletja, so trajekti Viktorijinega jezera postali pomembno transportno sredstvo med Ugando, Tanzanijo in Kenijo. Glavna pristani\xc5\xa1\xc4\x8da so Kisumu, Mwanza, Bukoba, Entebbe, Port Bell in Jinja. Leta 1966 so med Kenijo in Tanzanijo uvedli \xc5\xbeelezni\xc5\xa1ki trajekt. 21. maja 1996 je v jezeru potonil trajekt MV Bukoba._NEWLINE_Pri tem je umrlo 800 do 1.000 ljudi, kar je ena izmed najve\xc4\x8djih pomorskih nesre\xc4\x8d v Afriki.'